讀蘇子美文集
作者：鄭剛中
朝代：宋

paragraphs: 嗟乎，吾不及識子美，誦讀遺文淚如洗。
公文意氣何所似，猛虎負山蛟得水。
或如秋風入松竹，或如春温煦桃李。
文章乃爾人可知，何事亨衢半途止。
定應豪氣壓凡夫，不學持圓媚脣齒。
孤芳獨寄叢林中，安得飄風不狂起。
一盃失舉强名之，包裹鋒芒扼而死。
天乎天乎庸可問，如子美者使作滄浪之釣民爾。